Huutavan ääni korvessa/Kappale 6
Tästä huomaat miten välttämätöntä sinun on ruveta tekemään vilpitöntä parannusta ja ruveta ajattelemaan ja sanomaan: »Maksoi mitä maksoi minun on pelastettava sieluni ja tultava autuaaksi. Käyköön muun miten hyvänsä, mutta helvettiin en tahdo mennä. Kun helvetin liekki nyt jo polttaa herännyttä tuntoani näin, miten tulinen se onkaan oleva sitten, kun syntieni tähden siihen iankaikkisesti joudun ja saan loppumattomasti kärsiä tätä tunnon vaivaa, huutaa tuhansia valitushuutoja, joilla ei määrää ole, ja kirota itseäni jokaisen armon päivän ja hetken tähden, jonka maailmassa olen elänyt todellista parannusta tekemättä. Herra Jeesus, auta ja pelasta minua senvuoksi nyt, kun se vielä on mahdollista. Tee minulle, mitä hyväksi näet, kunhan vain tulen autetuksi. Päästä minut synnistä, joka minut kadotukseen vie. Herra Jeesus, käännä minut, nosta jalkani väärältä tieltä ja johda minut oikealle tielle. Sinä, joka olet itse edellä mennyt ja minulle tien avannut, Sinä, joka olet Tie, Totuus ja Elämä, auta sinua oikein rakastamaan, kunnioittamaan, palvelemaan ja olemaan sinulle kuuliainen kaikkena elinaikanani. Ah, Herra Jeesus! Älä anna minulle lepoa äläkä rauhaa, älä missään sopukassa tai paikassa, älä yöllä äläkä päivällä, ennenkuin olen tullut sinuun oikein liitetyksi ja alkanut uskollisesti sinua seurata. Herra Jeesus, minä tahdon mielelläni kaiken sinun avullasi hylätä, kun vain pelastuisin. Maailman seuroista, suuremmista ja pienemmistä tahdon luopua, sillä eihän niissä muuta kaiu kuin perkeleen ylistys, rivot renkutukset ja juomalaulut, nauru, leikki, juorut ja jumalaton jaarittelu. Niissä harjoitetaan haureutta, ylpeillään, pelataan, tanssitaan ja hullutellaan. Perkele semmoista saa aikaan, ja se vie hirmuiseen helvettiin. Tahdon hylätä ja välttää tätä ja muuta pahuutta. Ja jos maailma tai omaiseni vihastuisivat minuun, niin että tahtoisivat tappaa minut siksi, että mielin rakastaa Jeesusta ainoastaan, niin tehkööt sen, jos Jumala sen sallii.» Sielu, jonka Jumalan Henki on valaissut, panee henkensä, tavaransa ja kaiken omansa alttiiksi Jeesuksen kunniaksi. Hän ei tahdo poiketa hänen laistaan ja säädöksistään.

Huutavan ääni korvessa